रानी इक सेठै दे घर दासी बनिऐ रौन लगी ते राजा मसानघाट उप्पर मुर्दे जालने दा कराया ग्राहने दा कम्म करन लगा। तांमी राजा नै जिगरा नईं छोड़ेआ। ऋषि नै परीक्षा होर बी कठोर कीती। उसनै सप्प बनिऐ रोहित गी बागै बिच डंग मारेआ। रानी कोल मसां इक्कै लाने आली धोती ही। कप्फन पाने गितै बी होर कोई टल्ला खरीदने दी तफीक नईं ही। रानी नै अपनी धोती फाड़ी। नुआढ़े बिच जागतै दी लोथा गी प्लेटेआ। ते मसानघाटै उप्पर फूकने गीतै लेई आई। ओ ब्याकल होई दी रोआ तड़फा करदी ही। रानी दी ए दशा ते पुत्तरे दी मौत दिक्खीयै बी राजे दा जिगरा नईं कम्बेआ, नईं डोलेआ। उसनै रानी कशा मसान घाटै उप्पर मुर्दा फूकन दा कराया मंगेआ। रानी रोइऐ आखन लगी अऊं कुत्थुआं देआं, राजा ने आखेया ‘मैं इन्ना चिर मुर्दा फूकने दी आज्ञा नईं देई सकदा परीक्षा दी हद होई गई। विश्वामित्र नै आनिऐ राजे गी गलें लाई लेआ ते आखेआ---राजा मन्नी लैता तू पक्का धर्मात्मा ते सत्यवादी एं। ए लै अपना राज। में थुआड़ी परीक्षा लैती पर तूं अग्गी चा खरे सुन्नें आङू ठीक निकलेआ एं। जदूं तोड़ी ए धरत ते श्मान रौंङन थुआड़ा नां अमर रौग। भगवान विष्णु नै बी प्रगट होइयै दर्शन दित्ते। रोहित बी जिन्दा होई गेआ। ओ भंगी जिस नै राजा गी मुल्लें खरीदेआ हा ओ साक्षात धर्मराज हे। धर्मराज नै प्रकट होइऐ राजे गी गलें लाया देवतें फुल्लें दी बरखा कीती ते सच्च धर्मे दी मैहमां दे गीत गाए।